大潙山外侍者求詩
作者：釋德洪
朝代：宋

paragraphs: 湘南古叢林，鐘梵百世傳。
大圓百丈來，縛屋巖石邊。
煥然成寶坊，服用如諸天。
經今成幾何，已逾三百年。
誰爲中興者，卓哉空印賢。
大鐘日夕撞，圓音答山川。
衲子自成羣，晝誦而夜禪。
道人舊未識，眉目何淵然。
乞詩亦不惡，篝燈臨網牋。
人生等浮雲，達者無後先。
我亦一戲耳，走筆成長篇。